CELEX: 52018PC0725
Language: sk
Date: 2018-11-06
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli6. 11. 2018
            COM(2018) 725 final
            2018/0381(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“
                  1
               ) môže Rada na návrh Komisie jednomyseľne oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 20. júna 2018, Lotyšská republika (ďalej len „Lotyšsko“) požiadala o povolenie naďalej uplatňovať opatrenie odchyľujúce sa od článku 193 smernice o DPH, ktorým sa upravuje osoba povinná platiť DPH. Listom, ktorý Komisia zaevidovala 17. augusta 2018, Lotyšsko zaslalo správu o uplatňovaní tohto opatrenia, ako sa vyžaduje v článku 2 vykonávacieho rozhodnutia Rady 2009/1008/ES zo 7. decembra 2009
                  2
                zmeneného vykonávacím rozhodnutím Rady (EÚ) 2015/2396 z 10. decembra 2015
                  3
               .
            
            
               V súlade s článkom 395 ods. 2 smernice o DPH Komisia listami zo 7. septembra 2018 informovala ostatné členské štáty o žiadosti predloženej Lotyšskom. Listom z 10. septembra 2018 Komisia oznámila Lotyšsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Článok 193 smernice o DPH stanovuje všeobecné pravidlo, že zdaniteľná osoba dodávajúca tovar alebo poskytujúca služby je obvykle povinná platiť DPH.
               
               
                  Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH na zjednodušenie postupu pri výbere DPH alebo zabránenie určitým druhom daňových únikov alebo vyhýbaniu sa daňovým povinnostiam, ak na to boli oprávnené Radou.
               
               
                  Lotyšsko požiadalo, aby mohlo na transakcie s drevom naďalej uplatňovať mechanizmus prenesenia daňovej povinnosti, teda určiť, že DPH je povinná platiť osoba, ktorej sa dodá tovar alebo poskytnú služby.
               
               
                  Odchyľujúce sa opatrenie Lotyšska bolo pôvodne povolené rozhodnutím Rady 2006/42/ES z 24. januára 2006
                     4
                   na obdobie do 31. decembra 2009 a vykonávacím rozhodnutím Rady 2009/1008/EÚ zo 7. decembra 2009
                     5
                   na obdobie do 31. decembra 2012. Oprávnenie na uplatňovanie odchýlky bolo následne predĺžené vykonávacím rozhodnutím Rady 2013/55/EÚ z 22. januára 2013
                     6
                   na obdobie do 31. decembra 2015 a vykonávacím rozhodnutím Rady (EÚ) 2015/2396 z 10. decembra 2015
                     7
                   na obdobie do 31. decembra 2018.
               
               
                  Podľa Lotyšska je na trhu s drevom, ktorý patrí medzi jeho najdôležitejšie hospodárske odvetvia, osobitné riziko podvodov v oblasti DPH, pretože ho ovláda veľký počet malých miestnych subjektov a individuálnych dodávateľov. Povaha trhu a zúčastnených podnikov viedli k podvodom v oblasti DPH, ktoré môžu lotyšské daňové orgány len ťažko kontrolovať. S cieľom bojovať proti takémuto zneužívaniu zaviedli pri transakciách s drevom mechanizmus prenesenia daňovej povinnosti, ktorý sa ukázal ako veľmi účinný a podstatným spôsobom znížil počet podvodov v danom odvetví.
               
               
                  Toto osobitné opatrenie navyše nemá negatívny vplyv na celkovú sumu príjmov z DPH vybraných na konečnom stupni spotreby, preto podľa Lotyšska negatívne neovplyvňuje vlastné zdroje Únie založené na DPH.
               
               
                  Odchýlky sa vo všeobecnosti povoľujú na obmedzený čas, aby bolo možné posúdiť, či je osobitné opatrenie primerané a účinné, a aby sa členským štátom poskytol čas, aby do uplynutia platnosti odchyľujúceho sa opatrenia zaviedli iné tradičné opatrenia na boj s daným problémom, čím by sa stalo predĺženie odchýlky nepotrebným. Odchýlka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné opatrenie.
               
            
            
               Vzhľadom na to, že právna ani faktická situácia sa nezmenila, navrhuje sa, aby sa naposledy predĺžilo odchyľujúce sa opatrenie, čo umožní Lotyšsku, aby toto odchyľujúce sa opatrenie naďalej uplatňovalo do 31. decembra 2021. Do uplynutia platnosti tejto odchýlky by Lotyšsko malo implementovať iné tradičné opatrenia na boj proti podvodom v oblasti DPH a predchádzanie týmto podvodom v drevárskom odvetví. V dôsledku toho by už odchýlka od článku 193 smernice 2006/112/ES v súvislosti s týmto tovarom nemala byť viac potrebná.
            
            
               •Súlad s existujúcimi ustanoveniami v tejto oblasti politiky
            
            
               
                  Podobné odchýlky v súvislosti s článkom 193 smernice o DPH boli povolené iným členským štátom.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je odchýlka od spoločných ustanovení o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Lotyšsko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Návrh vykonávacieho rozhodnutia Rady oprávňuje Lotyšsko, aby naďalej uplatňovalo mechanizmus prenesenia daňovej povinnosti na transakcie s drevom. Situácia, na ktorej sa zakladala pôvodná odchýlka, naďalej pretrváva. Lotyšsko tvrdí, že napriek tomu, že od zavedenia mechanizmu prenesenia daňovej povinnosti došlo k zníženiu počtu podvodov a daňových únikov súvisiacich s DPH na trhu s drevom, riziko naďalej pretrváva.
               
               
                  Podľa Lotyšska predĺženie tohto opatrenia nebude mať negatívny vplyv na celkovú sumu príjmov z DPH vybraných na konečnom stupni spotreby, a preto negatívne neovplyvňuje vlastné zdroje Únie založené na DPH.
               
            
            
               4.VPLYV NA ROZPOČET
            
            
               Návrh nemá žiadny vplyv na rozpočet EÚ.
            
            
               5.ĎALŠIE PRVKY
            
         
         
            
               Návrh je časovo obmedzený.
            
            
               2018/0381 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  8
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rozhodnutím Rady 2006/42/ES
                  9
                sa Lotyšsku povolilo uplatňovať opatrenie odchyľujúce sa od článku 21 ods. 1 písm. a) smernice 77/388/EHS
                  10
                a určiť príjemcu ako osobu povinnú platiť daň z pridanej hodnoty (ďalej len „DPH“) v prípade transakcií s drevom na obdobie do 31. decembra 2009. Vykonávacím rozhodnutím Rady 2009/1008/EÚ
                  11
                sa Lotyšsku odchylne od článku 193 smernice 2006/112/ES povolilo naďalej určovať príjemcu ako osobu povinnú platiť DPH v prípade transakcií s drevom na obdobie do 31. decembra 2012. Oprávnenie na uplatňovanie odchyľujúceho sa opatrenia bolo následne predĺžené vykonávacím rozhodnutím Rady 2013/55/EÚ
                  12
                do 31. decembra 2015 a vykonávacím rozhodnutím Rady (EÚ) 2015/2396
                  13
                do 31. decembra 2018.
            
            
               (2)Listom, ktorý Komisia zaevidovala 20. júna 2018, Lotyšsko požiadalo o povolenie naďalej uplatňovať opatrenie odchyľujúce sa od článku 193 smernice 2006/112/ES na transakcie s drevom. Listom, ktorý Komisia zaevidovala 17. augusta 2018, Lotyšsko zaslalo Komisii správu o uplatňovaní tohto opatrenia, ako sa vyžaduje v článku 2 druhom pododseku vykonávacieho rozhodnutia Rady 2009/1008/ES.
            
            
               (3)V súlade s článkom 395 ods. 2 druhým pododsekom smernice 2006/112/ES Komisia listami zo 7. septembra 2018 informovala ostatné členské štáty o žiadosti predloženej Lotyšskom. Listom z 10. septembra 2018 Komisia oznámila Lotyšsku, že má všetky informácie potrebné na posúdenie danej žiadosti.
            
            
               (4)Podľa Lotyšska je na trhu s drevom, ktorý patrí medzi jeho najdôležitejšie hospodárske odvetvia, osobitné riziko podvodov v oblasti DPH, pretože ho ovláda veľký počet malých miestnych subjektov a individuálnych dodávateľov. Povaha trhu a zúčastnených podnikov viedli k podvodom v oblasti DPH, ktoré môžu lotyšské daňové orgány len ťažko kontrolovať. S cieľom bojovať proti takémuto zneužívaniu zaviedli pri transakciách s drevom mechanizmus prenesenia daňovej povinnosti, ktorý sa ukázal ako veľmi účinný a podstatným spôsobom znížil počet podvodov v danom odvetví.
            
            
               (5)Lotyšsku by sa preto malo povoliť uplatňovanie odchyľujúceho sa opatrenia na ďalšie obmedzené obdobie do 31. decembra 2021.
            
            
               (6)Vo všeobecnosti sa odchýlky povoľujú na obmedzené obdobie tak, aby sa dalo posúdiť, či je osobitné opatrenie primerané a účinné. Odchýlky poskytujú členským štátom čas, aby do uplynutia platnosti odchyľujúceho sa opatrenia zaviedli iné tradičné opatrenia na boj s daným problémom, čím by sa stalo predĺženie odchýlky nepotrebným. Odchýlka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné opatrenie. Do uplynutia platnosti tejto odchýlky by preto Lotyšsko malo implementovať iné tradičné opatrenia na boj proti podvodom v oblasti DPH a predchádzanie týmto podvodom v drevárskom odvetví, v dôsledku čoho by už odchýlka od článku 193 smernice 2006/112/ES v súvislosti s týmto tovarom nemala byť viac potrebná.
            
            
               (7)Odchyľujúce sa opatrenie nebude mať žiadny negatívny vplyv na vlastné zdroje Únie plynúce z DPH.
            
            
               (8)Vykonávacie rozhodnutie 2009/1008/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Článok 2 vykonávacieho rozhodnutia 2009/1008/EÚ sa nahrádza takto:
            
            
               „Článok 2
            
            
               Toto rozhodnutie sa uplatňuje do 31. decembra 2021.“
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Lotyšskej republike.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 347, 24.12.2009, s. 30.
               
               
                  
                     (3)
                  
                        Ú. v. EÚ L 332, 18.12.2015, s. 142.
               
               
                  
                     (4)
                  
                        Ú. v. EÚ L 25, 28.1.2006, s. 31.
               
               
                  
                     (5)
                  
                        Ú. v. EÚ L 347, 24.12.2009, s. 30.
               
               
                  
                     (6)
                  
                        Ú. v. EÚ L 22, 25.1.2013, s. 16.
               
               
                  
                     (7)
                  
                        Ú. v. EÚ L 332, 18.12.2015, s. 142.
               
               
                  
                     (8)
                  
                        Ú. v. EÚ L 347, 11.12.2006, s.1.
               
               
                  
                     (9)
                  
                        Ú. v. EÚ L 25, 28.1.2006, s. 31.
               
               
                  
                     (10)
                  
                        Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
               
               
                  
                     (11)
                  
                        Vykonávacie rozhodnutie Rady zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 347, 24.12.2009, s. 30).
               
               
                  
                     (12)
                  
                        Vykonávacie rozhodnutie Rady z 22. januára 2013, ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 16).
               
               
                  
                     (13)
                  
                        Vykonávacie rozhodnutie Rady (EÚ) 2015/2396 z 10. decembra 2015, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 332, 18.12.2015, s. 142).